Грушаўку ж (менавіта Грушаўку, а не нейкую “Грошувку”) набыў ад Радзівілаў Міхал Казімір Рэйтан, дзед Тадэвуша недзе ў 1694-1695 гадах, калі памёр папярэдні ўладальнік Бруханскі. З таго часу Рэйтаны, якія былі кліентамі Радзівілаў, зрабілі Грушаўку цэнтральнай сядзібай, бо яна знаходзіцца за 30 кіламетраў ад Нясвіжа. А бацькі Тадэвуша – Дамінік Рэйтан і Тарэса з Валадковічаў былі прыдворнымі “Рыбанькі” і Францішкі Уршулі Радзівіл. І гэтыя Радзівілы неаднаразова былі ў Грушаўцы, выкарыстоўваючы яе не толькі як пункт, дзе можна спыніцца па дарозе і адпачыць, але і як штаб-кватэру для патаемных нарадаў. Ёсць нават ліст Францішкі Уршулі да мужа, у якім яна піша яму з Грушаўкі “ад нашых мілых Рэйтанаў”.